**КЫЯМАТ**

**(1-диктант)**

Жылга жыл жалгашпайт экен. Ошол жылы жазда бөкөндөрдүн төлү жакшы кирди, жалкысы аз, эгизи арбын болду. Өткөн күздөгү куут маалында күн жылуу болуп, жаан-чачын мол түшкөн эле, ошонун себебиненби, айтор, демейде куурап учуп калчу жашаң чөп эки кайталап жашылданып, тоют кенен болгон. Жазда төлдүн жакшы кириши да ошонун шарапаты сыяктуу. Туут маалында бөкөндөр Моюнкумдун түпкүрүндөгү кар жукпас кумдуу чөлгө ооп кетет, аерге ит-куш да жетпейт, эшилген кумдун бетинде бөкөн куумак кайдан. Бирок кексе болгон көкжалдар күздү күтөт, жазгы тууттан көбөйүп кайра келген короо-короо бөкөндөрдү кадимки сөксөлдүү чыбырдан күтөт. Кудай берди деген мына ошондо болот. Жаз эмес, жайдын ысыгында да бөкөнгө тийбейт, быякта тумшук алдында башка жем толуп жатпайбы. Чыбырдын боорлорун жойлоп, башка жандыктар жыл бою искеп жечү тоютту суурлар чээнге киргичекти, ыраң учкучакты деп далбастап, жаз аягы, жай эртесинде жалмап оттойт эмеспи.